
ЗАПИСНИК
о раду 81. седнице Oпштинског већа општине Топола, одржане дана 2.04.2026. године (четвртак), са почетком у 845  часова у скупштинској сали општине Топола.

Седници присуствују:

· Јасна Вуковић, председник Опшинског већа,
· Јелена Јовановић, заменик председника Општинског већа,
· Чланови Општинског већа: Момчило Васиљевић, Радослав Станковић, др Горан Ђорђевић, Данијела Дамњановић и Саша Обрадовић,
· Драган Манојловић, помоћник председника општине, 
· Драган Јовановић, председник Скупштине општине,
· Ђорђе Глигоријевић, секретар Скупштине општине,
· Сања Јевтић, в.д.начелника Општинске управе,
· Милена Симић, општински правобранилац,
· Маријана Андрић, председник Комисије за процену штете на објектима,
· Jасна Миљковић, руководилац Одељења за буџет, финансије, привреду и друштвене делатности,
· Мирјана Ћирић, саветник за послове јавних набавки,
· Виолета Говедарица, сарадник за комуналне, имовинско-правне и стамбене послове,
· Маријана Вујичић, в.д. директор ЈКСП „Топола“ Топола,
· Далибор Коцић, директор за техничке послове ЈКСП „Топола“ Топола,
· Снежана Маринковић, директор ОШ „Карађорђе“ Топола,
· Милан Рељић, секретар ОШ „Карађорђе“ Топола,
· Данијела Николић, директор СШ „Краљ Петар I“ Топола,
· Сања Николић, секретар СШ „Краљ Петар I“ Топола,
· Слађана Глишић, в.д. директор Туристичке организације „Опленац“ Топола
· Ненад Шевић представник МЗ Липовац,
· Радиша Манојловић, члан председништва ФК „Липовац 1952“ Липовац.
Записник води Љиљана Милетић, радник Општинске управе општине Топола.

Седницом Општинског већа председава Јасна Вуковић, председник Општинског већа.
Председавајућа је поздравила све присутне, констатовала да постоји кворум за рад и одлучивање и отворила 81. седницу Општинског већа.
Усвајање Записника о раду 72.-76. седнице Општинског већа оштине Топола

Пошто примедби није било, једногласно су појединачно усвојени Записници о раду 72.-76. седнице Општинског већа општине Топола, као у материјалу.

Председавајућа је предложила да се дневни ред допуни тачкама: 
· Разматрање захтева ОШ „Карађорђе“ Топола за одобрење финансијских средстава за бесплатну кухињу за ученике који остварују то право,
· Разматрањезахтева ОШ „Карађрође“ Топола за одобрење финансијских средстава за смештај два ученика и једног наставника због одржавања републичког такмичења,

· Разматрање захтева Стојковић Владана из Горње Трнаве за помоћ за санацију помоћног објекта који се урушио услед временских непогода,   
        које би се разматрале пре појединачних финансијских захтева.
Једногласно су усвојени предлози за допуну дневног реда.

Једногласно је у целости усвојен
Д Н Е В Н И   Р Е Д
1. Разматрање Прве измене и допуне Годишњег програма пословања ЈКСП „Топола“ за 2026. годину,

2. Разматрање Програма ЈКСП „Топола“ за одржавање путева и улица на територији општине Топола,

3. Разматрање Програма ЈКСП „Топола“ за управљање комуналним отпадом у сеоским насељима на територији општине Топола,

4. Разматрање предлога Решења о формирању Комисије за спровођење Програма доделе бесповратних средстава за куповину сеоске куће са окућницом на територији РС за 2026. годину,

5. Разматрање Извештаја о раду општинског правобранилаштва општине Топола за период 12.02.2025. – 31.12.2025. године,

6. Разматрање захтева Туристичке организције „Опленац“ Топола за средства,

7. Разматрање захтева Средње школе „Краљ Петар I“ Топола за финансијску подршку за државно школско такмичење у одбојци,
8. Разматрање захтева Средње школе „Краљ Петар I“ Топола за додатна финансијска средства,
9. Разматрање захтева ОШ „Карађорђе“ Топола за одобрење финансијских средстава за исплату солидарне помоћи,
10. Разматрање обавештења ОШ „Милутин Јеленић“ Горња Трнава о појави паса луталица у дворишту школе,
11. Разматрање захтева саветника за послове јавних набавки за обезбеђивање средстава,

12. Разматрање захтева председника Савета МЗ Липовац за обезбеђивање средстава за куповину и изградњу игралишта у МЗ Липовац,

13. Разматрање захтева Наталиначко кинолошког друштва за доделу средстава за организацију 40. Међународне изложбе паса свих раса,

14. Разматрање захтева Цољи Алила из Топола село за одобрење материјала за изолацију породичне куће,
15. Разматрање захтева ОШ „Карађорђе“ Топола за одобрење финансијских средстава за бесплатну кухињу за ученике који остварују то право,
16. Разматрањезахтева ОШ „Карађорђе“ Топола за одобрење финансијских средстава за смештај два ученика и једног наставника због одржавања републичког такмичења,
17. Разматрање захтева Стојковић Владана из Горње Трнаве за помоћ за санацију помоћног објекта који се урушио услед временских непогода
18. Разматрање појединачних финансијских захтева за лечење:

· Павловић Микица из Горње Трнаве,

· Обрадовић Љиљана из Горње Трнаве,

19. Разно.

На предлог председавајуће, обједињено је разматрање 1.-3. тачке дневног реда.

Прва тачка дневног реда- Разматрање Прве измене и допуне Годишњег програма пословања ЈКСП „Топола“ за 2026. годину
Друга тачка дневног реда- Разматрање Програма ЈКСП „Топола“ за одржавање путева и улица на територији општине Топола

Трећа тачка дневног реда- Разматрање Програма ЈКСП „Топола“ за управљање комуналним отпадом у сеоским насељима на територији општине Топола

Маријана Вујичић: код измене Годишњег програма пословања, само имамо усклађивање са буџетом. Имали смо приликом израде Програма пословања инструкцију од буџета за планирање прихода, а пошто ми усвајамо Програм пре буџета, касније током израде буџета дошло је до неког смањења планираних прихода у буџету и сада смо само то ускладили. Предвидели смо сада ове трошкове и приходе који се односе на транспорт и депоновање отпада за варош Тополу, што нам је врло битно, да би могли да распишемо те набавке и да можемо да почнемо да вршимо то услугу. Што се тиче Програма за одржавање путева и улица, то су програми које ми увек достављамо када се ради о повереним пословима, овде смо предвидели које је неко то редовно периодично и ургентно одржавање, шта представља, механизација која се користи и финансијска средства која су предвиђена буџетом. Што се тиче Програма сакупљања, изношења и одвожења комуналног отпада са сеоског подручја, на прошлој седници Скупштине општине нама је поверен тај посао и измењена је само једна тачка Одлуке о одржавању чистоће. То је тачка бр. 7, којом је дефинисано да се мења 3. став тог члана 7. и да се сад проширује обухват, у смислу да су наведена сва сеоска насеља и допуњен је исти тај члан 7, где се дефинише да се одлагање комуналног отпада на подручју сеоских насеља врши у аброле, затворене вреће, одлагање отпада уредно сложено поред контејнера или аброла или на местима одређеним за одлагање затворених врећа са отпадом, која ће бити одређени Програмом сакупљања и изношења отпада. На истој седници те Скупштине донет је и закључак којим смо ми били у обавези да урадимо овај Програм и Ценовник. Ценовник нисмо могли да урадимо, ја ћу то и на Скупштини образложити, обзиром да немамо улазне податке за израду цена које можемо да званично образложимо, а Програм смо урадили на основу података и свега осталога, како смо најбоље могли. Он се у начелу, практично односи на примену комплетне наше Одлуке. С обзиром да у овој Одлуци је промењен само члан 7, да сви остали чланови Одлуке су на снази, ми смо овде ипак се држали методологије, односно начина како би сад требало да се обрачунава смеће на сеоском подручју, а одмах да кажем да је то по m2 употребног дела објекта. Одлука дефинише да се изношење смећа код корисника врши једнапут недељно, а из контејнера и до два пута недељно. То се односи на Варош Тополу. Уколико би требало да дефинишемо, можда треба кроз Одлуку дефинисати број пражњења посуда. Дали смо неки документ који би требао да буде прелиминарни, односно уводни са неким фазама шта би све ми требали да урадимо, да би уопште започели ову врсту посла. Покушали смо некако да дођемо до неких конкретних ствари из овог Програма, у смислу да конкретно одредимо локације, да конкретно одредимо руте, а увек смо наилазили на проблем, јер немамо додатне податке, не знамо с којим возилом радимо, немамо посуде, немамо запослене. У овом тренутку сад, врши се обрачун по m2. Немамо ни улазне податке тих неких прихода, чак ни оријентационе. Оно што је врло битно да напоменем, да је и даље да снази тај члан Одлуке о одржавању чистоће који каже да сва домаћинства која се налазе преко километра удаљена од посуда за изношење отпада, не плаћају услугу одношења смећа. Одлуком која је донета на Скупштини, предвиђена су сабирна места. Нигде није предвиђено да се смеће износи из домаћинстава. Ми по правилу, не би требали да идемо од куће до куће. Канте се не празне и ми би требали да одредимо сабирна места. Требало би да имамо неки број посуда, да би могли да одредимо сабрана места и на та сабирна места би требало да грађани возе отпад, уредно спакован у џакове и да ми са тих сабирних места купимо тај отпад. То је у начелу, оно што је овом Одлуком предвиђено, оно што је сад на снази и како би требало да се ради. Оно што смо ми до сада више пута причали овде на Већу и више пута смо и дописима одговарали, практично смо то овде исто написали само у форми тог Програма. Ми опет морамо некако да кренемо од почетка, а то је у ствари прво захтев за сагласност запослених и да паралелно са тим радимо набавку возила, набавку опреме, да би могли да направимо неки конкретан план. У овом програму је предвиђен број сабирних места, неки оријентациони од-до, јер не располажемо подацима, у зависности од тога и које је возило. Написали смо и неке варијанте система и начина пражњења, да ли је то једно велико возило, да ли је мање, да л' су два возила, како се пре радило, што је идеална варијанта да може да се приђе свуда и да има већи број сабраних места. Ја сам овде такође навела које су све фазе за имплементацију комплетног овог система и дали смо тај неки рок од шест месеци за комплетну имплементацију. Разговарали смо овде на Већу, а и пре кад сам писала дописе, рекла сам „започињење посла у року од два месеца“ и то и даље ово исто подразумева. Ставили смо рок шест месеци, зато што имамо више фаза. Тих шест месеци обухвата и ову фазу стабилизације система, већ да се ради, већ да видимо да ли има пропуста, већ неке корекције, али свакако почетак тог рока би требало да крене од ове прве фазе, а то је од обезбеђивања услова, односно броја радника, возила, опреме, контејнера и свега што је потребно. Конкретнији Програм од овога нисмо могли да дамо. Што се Ценовника тиче, свако давање цена би било паушално. Овде смо навели како се одређује цена и методологија формирања те цене. Да би могли да одредимо било какву цену, она мора да има неки математички рачун и неке улазне податке, које ми у овом тренутку уопште не можемо да дамо, јер немамо ни неке расходе које можемо да предвидимо, ни приходе које можемо да предвидимо и на основу чега би могли да предвидимо. Када смо радили третман депоновања и транспорта за варош Тополу, ту имамо рачун, ми смо тада узели последњу набавку за транспорт отпада из општине, која је расписана пре пар месеци, а не располажемо нашим подацима. Имамо укупну површину на коју се обрачунава изношење отпада и имамо укупан број рачуна где се обрачунава услуга изношења смећа. Kада смо направили математички рачун, добили смо тих 10,00 дин/m2. Овде немамо те податке и мислим да стварно било каква цена би била неозбиљна. У граду, наша цена по m2 за услугу изношење смећа, транспорта и депоновање отпада је 21,00 динар, у овом тренутку. То је сад са овим новим Ценовником који ступа на снагу. Села, претпостављам, ако остане овај систем, могу да варирају у зависности од удаљености и тих неких ствари. Прелиминарно сам ја написала ону цену која је тренутно на снази, што се тиче вароши Топола.

Драган Јовнаовић: ово мора да иде хитно на Скупштину, а договорићемо се да ли ће бити редовна или ванредна седница. Бојим се да смо сада на последицама онога што сам ја покушавао на неким претходним седницама да кажем шта је последица неусвајања ове одлуке, везано за концесију на сеоском подручју. Ово је све катастрофално и не видим како би ми могли из овога да се извучемо. Реално, питање је да ли је ово могуће и за тих шест месеци. Ми би требали до краја овог или почетком следећег месеца да добијемо новац за то једно возило, камион смећар, па да се спроведе јавна набавка од стране општине. И ове сагласности би такође могле да се добију и нешто око тих самих контејнера. Оно што сам ја покушавао на претходној седници Скупштине да кажем, бојим се да ови људи који су предлагали и који су гласали на седници Скупштине за ово, просто или нису знали или нису веровали шта ће из овога да се изроди. Ја бих само да подсетим, то сам покушавао да кажем, али нико није хтео да ме слуша, а то је да смо 2012., када смо донели одлуку да идемо са приватним јавним партнерством у селима, имали смо такође жалбу Уставном суду, тада је правобранилац била Снежана Анић, на који начин се обрачунава у варош Тополи, ово што сад Маријана каже да је тренутно цена 21,00 дин/m2, а ми смо тада на основу јавног приватног партнерства обрачунавали по броју чланова домаћинства. Тада је Уставни суд стао на становиште да смо према Закону о приватном јавном партнерству то могли да урадимо, али да је исти оператер, као што ће сада бити ЈКСП, ми морамо да примењујемо јединствену цену. Сви грађани општине Топола су једнаки. Ја сам узео свој пример и дошао сам до податка да бих ја ову услугу требао да плаћам нешто преко 3.200,00 динара у Блазнави, са тим да ми једна кућа још увек није озакоњена. Можемо као Скупштина, на основу предлога Надзорног одбора, да донесемо да нпр. 50% буде попуст у селима, али је суштина услуге једне коју смо имали и сада, ово што је сад такође Маријана рекла да овом одлуком коју смо ми донели на прошлој седници Скупштине, апсолутно канте нису ни предвиђене, ни обухваћене, нити је било ко хтео да се тиме бави. Сад, ми који имамо канту на сеоском подручју, нажалост, можемо само да се сликамо. Шта је мој предлог? Ми ово сада, како смо у овој ситуацији, да усвојимо морамо. Ценовник за варош ја усвојен још на прошлој седници Скупштине. Ко је одлуку читао, могао је то да види, а чак нису читали ни они који су то предлагали. То је проблем сада. Ми Ценовник имамо. Он је јединствен за територију општине Топола. Можемо да се договарамо везано око попуста, зато што се у вароши смеће односи сваки или сваки други дан, а и сами сте рекли да ће бити максимално једно неде љно на сеоском подручју и у којим роковима. Ја бих само замолио да ви сада да предложите и да ставимо само неки иоле конкретан датум. У неформалним разговорима помењан је 15. септембар. Због свега овога молим да се размисли, да се обратите Комисији за приватна јавна парнтерства, да се види да ли можемо било шта да радимо даље око овога, јер ми оваквим поступком ћемо доћи да ми до краја 2026. године нећемо апсолутно ову услугу моћи да радимо. Председница садаможе да на записник комуналног инспектора донесе решење да ЈКСП оде негде и уклони веће количине смећа, али то су све појединачне ствари. Ми имамо сада препуне већ потоке, речице, све нам је пуно смећа и не дај Боже неких катастрофа, као што је било 2012., када смо имали оне поплаве у мају месецу. Сада смо у оваквој ситуацији да не видим излаз из свега овога. Ја сам покушавао да скренем пажњу свима, шта ће се десити. И да донесемо одлуку да ћемо на сеоском подручју да наплаћујемо по броју чланова, та одлука неће бити законска. Комунално, ако сакупља, мора јединствено да наплаћује и вама који живите у вароши и нама који живимо на селу. Закон предвиђа одређене попусте, о свему томе може да се разговара, али суштина је ако имамо једног оператера и сваки грађанин на територији општине Топола мора да буде јаднак. Ми смо то већ једном све прошли. Ту смо где смо. Ми немамо сад излаз из свега овога. Кажем, имаћемо то возило, добићемо те сагласности, то је све у реду, али кораци док не кренемо иоле нешто да радимо су озбиљни, а у оној цени од 1.390,00 динара које смо имали, о томе само можемо да маштамо. Можемо да причамо шта год хоћемо, али је то тако и то нико не може да побије. Ми на Скупштину морамо да идемо због промене плана Пословања, да могу да распишу јавне набавке, да што пре се бар са општине скине ово обавеза око транспорта и лагеровања смећа на регионалну депонију, а и њима је што пре да уђу на регионалну депонију, да се идентификују тамо, јер и тамо је све мање места. Питање је да ли ће у наредних 5-6 месеци уопште хтети било која регионална депонија да прима смеће из Тополе, јер Западна Србија је претрпана и гура све у Лапово и Јагодину. Долазимо у опцију да се бојим да нећемо имати где то да радимо. Неко може да каже - имали смо све податке, али су се промениле околности у задњих ових месец дана, цена нафте скаче и све остало. Мислим да би требао можда да се размисли, да мало се и ми сами ресетујемо и да покушамо да изнађемо нека рационална решења. Ово је стварно немогућа ствар, како ово сад изгледа и то поштено треба да кажем. 

На констатацију Јелене Јовановић да ће лагеровање отпада бити на територији општине Топола док се не одвезе на регионалну депонију, Маријана Вујичић је рекла да и то морамо да одредимо одлуком, да морамо да одредимо локацију где ће бити та претоварна станица. Више пута сам то понављала и на Већу све те кораке, само је ово другачија форма. Указала сам по ком члану закона све то морамо да урадимо. Што се тиче тих попуста, можда ту има неког простора да се разговара и не правим питање, можемо да погледамо, ја само нисам сигурна да је то изводљиво да се код свих корисника купи смеће једанпут недељно и у сеоским и у градским подручју, а притом су далеко већи трошкови купљења смећа у селу, а ми имамо исту цену као за Варош. И о томе размислите, да не уђемо у још неки већи проблем.

На напомену Момчила Васиљевића да је раније помињана варијанта да ће у Наталинцима бити та претоварна станица, Драган Јовановић је рекао да општина и сада, у претходних годину-две године вуче отпад из Тополе, доле са каменолома бившег, који се пуни и одатле иду. Ми смо упутили захтев Републичкој дирекцији, пошто имамо ту огромну дивљу депонију и земљиште које припада Дирекцији за имовину Владе РС. Они су узели у поступак. Три министарства и Републички секретаријат законодавства морају да дају сагласност, да би добили право. Имали смо сличну ситуацију са депонијом у Торовима, где су исто парцеле припадале Републици Србији и они су нама пребацили у власништво те парцеле. Иста процедура би била и за Наталинце. У Наталинцима није реално да буде претоварна рампа, јер је тамо плавно подручје. Када смо расписали јавни позив, везано за приватно јавно партнерство, ми смо и у јавном позиву ставили претоварну станицу, а не трансфер станицу и жалили су се из ФЦЦ Еко Комисији за заштиту понуђача и тражили су да се дефинише тачно та локација и Комисија је стала на становиште да Општина има право да одреди привремену претоварну рампу, док не уради сву пројектну документацију и не изгради ту тзв. трансфер станицу. Трансфер станица, то сам већ говорио 100 пута, је нешто што ми већ имамо изграђено, а то је тзв. Рециклажни центар, где смо имали судски спор који је трајао три или четири године, који је добијен повољно за општину и то треба да се искористи. Око тога треба да се разговара у овој и у следећој години, да то буде трансфер станица, јер он има капацитет да се постави све што је потребно. Трансфер станица подразумева да имате једно тзв. рециклажно двориште, где долази камион са смећем, изручи на једно огромно ротационо сито, избаци све што може даље да се користи, оно што не може да се користи иде на једну балирку и балиран комунални отпад одлази на регионалну депонију. 
Јелена Јовановић: ја само хоћу да ми дефионишемо где износимо сво то смеће, да не бисмо правили дивљу депонију. Да ли може на локацији саниране депоније да се прави трансфер станица?

Маријана Вујичић: стварно нисам сигурна, треба ту још нешто прочитати и проверити да ли сме на локацији где је већ санирана депонија или мора да буде друга локација. Таман да је и та локација, потребно је донети акт о томе и одредити парцелу за претоварну станицу. То је један од корака у низу, да кренемо од почетка.
Виолета Говедарица: што се тиче Наталинаца, у складу са законом, упућен је захтев за сагласност Дирекцији за имовину РС, која се у одговору прошле недеље огласала ненадлежном. Упутили су нас на Министарство пољопоривреде, с обзиром да је реч о пољопривредном земљишту, а оно се не може на основу постојећих планских аката претворити у грађевинско земљиште, тако да не може ни бити у нашој имовини и Министарство заштите животне средине које, с обзиром да је комунални отпад, захтева израду Студије о процени утицаја на животну средину и сву осталу документацију која прати ту област. 
Драган Јовановић: ми можемо добити сагласност Министарства пољопривреде за привремено коришћење, док се не уради пројектна документација за трансфер станицу. Размишља се и о још пар других локација. 

После завршене дискусије, једногласно је усвојена Прва измена и допуна Годишњег програма пословања ЈКСП „Топола“ Топола за 2026. годину, као у материјалу.
Такође, једногласно је дата сагласност на Програм ЈКСП „Топола“ Топола за одржавање путева и улица на територији општине Топола, као у материјалу.

Једногласно је усвојен Програм ЈКСП „Топола“ Топола за управљање комуналним отпадом у сеоским насељима на територији општине Топола, као у материјалу.
Четврта тачка дневног реда- Разматрање предлога Решења о формирању Комисије за спровођење Програма доделе бесповратних средстава за куповину сеоске куће са окућницом на територији РС за 2026. годину
Председавајућа: ово је редовна активност коју ми сваке године спроводимо. Имамо могућност да за одређене пријављене обезбедимо куће на селу и потребна је комисија која ће се бавити том темом. Предлози за чланове су: Ђорђе Богићевић, Виолета Говедарица и Александра Дрекаловић. 
Пошто дискусије није било, једногласно је донето Решење о формирању Комисије за спровођење Програма доделе бесповратних средстава за куповину сеоске куће са окућницом на територији РС за 2026. годину, као што је предложено.
Пета тачка дневног реда- Разматрање Извештаја о раду општинског правобранилаштва општине Топола за период 12.02.2025. – 31.12.2025. године
Милена Симић: 12.02.2025. године сам именована за општинског правобраниоца. Укупан број предмета за наведени период је 326. Од тога је пренето из претходних година 50 предмета. Неки су из 2024., неки из 2025. године. Напоменула бих да је дошло до повећаног броја предмета експропријације, што се преноси и на ову годину, јер већ у овом месецу ми је стигло од стране неких нових адвоката, тренутно за МЗ Клока нових 14 таквих тужби. Предмети су дати по броју правобранилаштва, што је разлика у односу на извештај претходних година, где је претходни правобранилац наводио предмете по судским бројевима. Ако имате било каква питања, ту сам да разјасним. 
Драган Јовановић: направљен је споразум о паркиралиптима и ми смо се по том споразуму обавезали да тренутну партнер може да обавља ту делатност до доласка новог оператера. Требало би да се уради анализа, да консултујемо Комисију за јавно приватно партнерство и да се види да ли то може да ради комунално или не може. Правобранилаштво мора да буде иницијатор тога, а Општинско веће мора да каже шта жели да ради са овим паркингом. Ако жели да га ради комунално предузеће, нека кажу колико то кошта или жели да и даље раде приватници, па да видимо онда колике имамо приходе, да знамо на чему смо. Стално имамо неке прозивке, нарочито преко друштвених мрежа. Дајте да ту причу једном завршимо. Извештај је добар, али оно што је проблематично је то да су све тужбе вредности скоро 10.000,00 динара, а то су спорови за путеве које смо асфалтирали у претходних 15 или 20 година. Када вам долазе ови адвокати на село и кад вас терају да потпишете, 10.000,00 динара је вредност спора, а адвокатски трошкови су 200.-300.000,00 динара. Тужбе су за асфалтирање пута преко приватне земље, а ти исти људи су долазили и молили да им асфалтирамо тај пут и сад је спорно. Најчешће је то пар квадрата у питању, зато је вредност спора овако мала, а у суштини за општину врло непријатно.
Јелена Јовановић: захваљујући Драгану Јовановићу, који је био тај који је иницирао овај начин решавања, ми можда чак ни информације у том моменту не бисмо имали на време. Молим правобараниоца да свако наредно образложење или шта год већ, не буде саветодавно, већ да буде правно, зато што сматрам да сви овде у општини треба да заступамо интересе општине, а не личне.
Милена Симић: моје изјашњење на концесију није било саветодавно, већ је било конкретно мишљење које сам ја имала. Дала сам позитивно мишљење, као што сте могли да прочитате, али сам упутила на мишљење Комисије коју Влада образује, на коју се Драган сад управо позива, зато што је то нешто ново у нашем раду и нема довољно материјала, праксе и свега осталог, како бих се позвала да ли може доћи до спора и свега осталог, на шта су била питања. Што се тиче ове експропријације, хтела бих да напоменем да су то предмети који углавном износе 2.-3.000,00 динара, што значи да то ни не изнесе поменутих 10.000,00 динара, али вредност спора мора да се означи у неком износу, а тај минимални износ је 10.000,00 динара. Трошкови су 100.-150.000,00 динара. Ја сам на сваку од ових тужби поднела жалбу, имајући у виду да су то углавном путеви који су израубовани, где је прошао трактор, камион, где уопште нема ни насутог пута, а камоли тек асфалтираног. Шта ће бити са тим предметима, не знам. Контактирао ме је адвокат који води те предмете, па видећемо шта ће бити. Што се тиче поравнања са паркинг сервисом, у извештају је наведен код архивираних предмета пред судом, а свакако ћу то и на Скупштини да кажем, јер се од стране опозиције износи нешто што уопште не стоји у поравнању. У поравнању стоји да ће они вршити своју делатност све до расписивања нове јавне набавке, јер смо морали тако да закључимо, имајући у виду да је претходни правобранилац дао три позитивна мишљења да се закључи такав уговор и да он се продужава, да он траје 10 година и да на конту тога немамо примедби на његово пословање. Не постоји никакав анекс уговора на који се они позивају, нити постоји неки нови извештај, мишљење правобраниоца и свега осталог. Постоји мишљење министарства које сам ја тражила, баш управо из тог разлога јер нема довољно праксе. Пише „до расписивања новог јавног позива“. Да ли ћемо ми да га распишемо или нећемо, то је на страни општине. Ја сам мало после тога упутила председници допис, где сам објаснила шта се дешавало у том поравнању и да уколико она сматра може да распише, јер она располаже буџетом. Све време сам пратила мишљење министарства. Из тог разлога сам и рекла и упутила вас за претходну концесију, да је моје мишљење да је битан елемент та банкарска гаранција што се тиче ове концесије, али да је опет потребно питати и посаветовати се са професионалном комисијом која се бави било којом концесијом, невезано за било који град или општину. Иначе, мишљење које је претходно дато за концесију, дато је у договору са државним правобранилаштвом.
Председавајућа: у поравнању стоји „до расписивања новог приватног партнера“ и онда смо разматрали да ли смемо да уступимо комуналном. Били смо у министарству и они су рекли да уколико ми имамо ту могућност и способност да то обављамо да можемо да му дамо. Ту је била недоумица и ту смо стали са том причом. Нисмо расписивали ни ка приватном партнеру, нити смо га опредељивали ка комуналном. 
Милена Симић: хтела сам да напоменем још везано за два предмета о којима видим да се прича доста. То је везано за предмет Сање Чоловић која је подонела Управном суду тужбу, везано за њену смену и сад за накнаду штете. Оно што је битно да се нагласи јесте да је она закључила два уговора на неодређено време у две различите пословнице, у ЈКСП и у Општинској управи, што је било противзаконито. Ја сам се позвала на то и из тог разлога сматрам да та тужба неће моћи да прође. Видећемо став суда, али то је отприлике пракса. Она то решење није побијала, а није ни смела да га закључи. Други предмет је везан за Драгана Живковића, где сам ја поднела тужбу против њега, а везано је за пружање услуга по предмету „Јунајтед“, где је уговор закључио тадашњи председник општине са Драганом у износу на 70.000,00 динара на месечном нивоу. Покренула сам да се поништи тај уговор. Шта ће бити по томе, видећемо праксу суда. Оно што пише у закону, пише да такав уговор је ништаван и да уколико се то утврди, може да се раскине. Ја сам колегу позвала да дође да раскинемо тај уговор на миран начин, он није желео и морала сам да покренем тужбу, зато што не желим да ми дође ревизија овде и да упире прстом, ко год да је у питању. Тај уговор је закључен да се њему исплаћује 70.000,00 динара на месечном нивоу све до окончања управног поступка. Управни поступак може да траје и 10 година. Ту нема ограничења. Не знам које услуге тренутно господин мени пружа. Није ме видео ни два пута у животу. Једном у судници кад смо имали суђење и други пут на ходнику када смо имали суђење. Позвао се на то на суђењу да ми пружа услуге адвокатске, а за сведоке је позвао бившег правобраниоца и Владу Радојковића, који ће да се појаве у мају месецу.
Момчило Васиљевић: видим да су велики износи код уједа паса. Ја сам био поборник да се договарамо са људима, да подигнемо лествицу. Јесмо је подигли, али очигледно да је мало. На основу ових пресуда, а сигурно ће бити пресуђено, са трошковима то излази око 1.000.000,00 динара. Сигурно негде грешимо.
Милена Симић: формирана је комисија и она је у могућности да предложи поравнање до износа од 80.000,00 динара, што је пракса суда. Оно тренутно што сам видела по комисији, дају 20.000,00 динара. Већина пристаје на тих 20.000,00. Ови који су незадовољни, они одлазе и туже. По извештају, склопљено је седам судских поравнања. Од тога, једно је то „Јунајтед“ које је било везано за Београд, а осталих шест је за уједе паса. Људи неће да пристану ни на 80.000,00 динара. Већином адвокати сносе трошкове такси и вештачења, тако да у суштини они немају никакав трошак, чекају 2-3 године и то је то.

На мишљење Јелене Јовановић да је боље да урадимо поравнање, јер ћемо свакако мање платити, а овако имамо случајева где није успело поравнање, Милена Симић је рекла, ако комисија одреди 20.000,00, а они туже, кад изађем на суд ја понудим поравање. Људи неће. Можда они и чине адвокату, али ја не могу да улазим у те њихове односе. Гледам и са колегама који туже за накнаду штете услед пада, да склапам поравнања, где нпр. за тешку телесну повреду ноге добијају и преко 1.000.000,00. Ако пристане на 200.-300.000,00 наравно да ћу закључити поравнање. Нама је проблем у финансијама, тако је више не знам да л' треба да се жалим. Претходни правобранац нпр. што се тиче превоза, где је конкретно Влада био на суђењима адвокат, њима пуномоћник, дечко је радио свој посао, је доказивао и оспоравао само висину, не и основ и где ја долазим у ситуацију да долазим на суђење, где се одржавају сва суђења, вештачи се, улази се у цео процес, где је разлика нпр. 200.-300,00 динара по тужбеном захтеву, минимална нека, а ја платим онда овамо трошкове судске преко 100.000,00 динара, плус таксе и вештачења, што сноси онај ко изгуби поступак. Он је оспоравао само висину, зато што му се не уклапа 200.-300.00 динара, није оспорио основ. Ја кад сам дошла и нисам се жалила на те предмете, онда смо имали овде ситуацију на Већу, где су сви мене напали - што се ниси жалила. На шта да се жалим, кад на другом степену износим нешто што није изнешено у првом? Што се тиче „Јунајтеда“ конкретно, они нама дају противтужбу на 9.000.000,00, он није доставио одговор на противтужбу и онда ја долазим на суђење, где ми кажу да имају три сагласности бившег правобраниоца да се наставља уговор. Шта треба да урадим? Шта да кажем за колегу који је у мојој струци? Нити се бавим тиме, нити хоћу да улазим у његов рад, али хоћу да вам кажем да сам дошла у ситуацију где није урађена примопредаја предмета, а човек није дао ни извештај за 2024. годину, колико сам могла да видим. Долазим у фебруару месецу, он је отишао, предмети су били на гомили, као бачени. Ја сам морала сваки предмет да отварам, да видим у којој је фази, докле је стигао, да л' треба да се архивира, да л' треба да се пребаци у моју надлежност или не треба. Ја сам се два месеца бавила само његовим предметима, јер није хтео да уради примопредају и онда „што се ниси жалила?“ На шта да се жалим? Сад сам окренула лист. Сад ћу да се жалим апслолутно на све што стигне, иако неће да прође, јер очигледно другачије не могу да се оправдам. Онда стигну поравнања у износу 60., 70., 80.000,00 динара, ја се чујем с Јасном, није уплаћено, проблем је у финансијама и људи пуштају извршење. За све оно што сам ја спустила судски, они пусте извршење и ја га опет подигнем на 50.000,00 динара. Значи, ништа нисам урадила. За гомилу тих предмета бивши правобранилац је већ био уложио жалбе, девет месеци је рок да се жали и само су стигли резултати који су дошли на наплату у 2025. свега овога што се вукло.
Јасна Миљковић: много су нам велики издаци били, што се тиче уједа паса. Са 1.200.000,00 у 2024., тај расход је изашао на 4.000.000,00 у 2025. години. На све износе плаћа се законска затезна камата, али средства никад нису довољна, показало се то у `25. години, за такву врсту расхода. Никад више предмета него у 2025. години није дошло на наплату, што се тиче уједа паса.
После завршене дискусије, једногласно је прихваћен Извештај о раду општинског правобранилаштва општине Топола за период 12.02.2025. – 31.12.2025. године, као у материјалу.
Шеста тачка дневног реда- Разматрање захтева Туристичке организције „Опленац“ Топола за средства
Слађана Глишић: захтев се односи на минимални неки износ за месец дана за три особе за ПП послове. Они су ангажовани и на услугама смештаја, организацијама бројних семинара и на разним изложбама и базарима. Све то имамо у наредном периоду. Од 15. априла имамо свакодневни рад до 17,00 часова, а некад морају и дуже да остану, чак до 20,00 часова. Нама би то значило.
Јасна Миљковић: пошто нам је буџет лимитиран, средства су ограничена код сваког буџетског корисника. Уколико могу са својих позиција да скину средства, па да усмере на ове, ако је ово све неопходно, јер немамо средстава. Може да се премести доношењем решења о враћању средстава у текућу буџетску резерву, па из текуће буџетске резерве да скину средства, под условом да та позиција не буде угрожена и да не трпи редовно функционисање Туристичке организације. 
После завршене дискусије, једногласно је донет Закључак којим се прихвата захтев Туристичке организације „Опленац“ Топола за средства за потребе обављања привремених и повремених послова на период од једног месеца за три радника, у износу од 264.399,00 динара, а средства ће се обезбедити стварањем билансног простора у оквиру Одлуке о буџету општине Топола за 2026. годину.
Седма тачка дневног реда- Разматрање захтева Средње школе „Краљ Петар I“ Топола за финансијску подршку за државно школско такмичење у одбојци
Данијела Николић: најпре да се захвалим председници општине што учествује, заједно са нама, у обезбеђивању не само финансијских, него и техничких средстава, да би уопште наша деца ишла на такмичење. Углавном имамо даље дестинације такмичења. Конкретно, на реду су нам наши одбојкаши, на које смо сви поносни. Они имају државно првенство у Нишу у периоду 20.-24. априла, не зна се која два дана у томе. Ово је такмичење које се налази у календару Министарства просвете и где је у плану и програму извођења, није ваннаставна активност. Тражимо ретроактивно нека средства, зато што смо се ми надали и требало је по тим њиховим плановима да ми будемо домаћини и ти неки трошкови не би требали да постоје. Међутим, у последњем неком моменту смо сазнали да ће међуокружно такмичење бити у Крагујевцу и онда је логично да нисмо имали времена ни за обраћање Већу, него смо све паре извадили, деца мора да иду и то је сад отприлике тако. У прикуп
љање достављених понуда укључио се и Спортски савез, заједно са професором Бојаном и професорком Миром. Урачунат је и боравак возача. Пошто само један професор има право да буде са децом, а ми технички знамо и прошле године кад је било на Златибору и остало, да то није могуће да један професор буде на два места у неким моментима, потребан је бар још један, ако не и два професора, да буду тамо и они немају право да буду смештени тамо, па су то нека додатна средства. Што се тиче дресова, имају они прошлогодишње неке дресове, један је оштећен мислим, у међуокружном су имали право да наступају у клубским дресовима, али је потребна још једна гарнитура. Осим државног, пуцамо и на светско, па ћемо видети.
Данијела Дамњановић: да ли има средстава са позиције школског спорта да се ово реализује, пошто је школски спорт изузетно важан и приоритетан? 
Јелена Јовановић: мислим да имамо много озбиљнијих проблема, да би издвојили оволика средства за ово. Жао ми је што ћу ово рећи, али имали смо проблем и са струјом, имали смо и са гасом и са силним тужбама. Да сте овако урадили и да сте се оволико бавили претходним стварима, било би у реду. Оно је баш велики износ, око 150.000,00.
Данијела Николић: ми морамо овако званично преко Већа да имамо одлуке и закључке. Школски спорт који је у обавези, има буџет и има средства која се одвајају за ове намене. Ништа ми не тражимо додатно. То су ствари које су у обавези из Министарства просвете. 
Момчило Васиљевић: све је то јасно. Ако има пара, даје се свима, али нико не схвата да смо ми мала општина и да су наши приходи мали. Не знам ни како исплаћујете плате и све то.
Председавајућа: оно што ћу ја да сугеришем свима је, када се деле средства клубовима, да се пријављујете и ви. 21.000.000,00 се определи за спорт, а ми сигурно још пет-шест дамо овако. Оном треба 100.000,00, оном 200.000,00, оном 300.000,00 итд. Морамо се уклапати у оно што имамо. Друго, ако деца иду на такмичење, ваљда се подразумева да неко од наставника иде са њима. Не могу да схватим да за њих није обезбеђен смештај. Да ли мора и ових 88.000,00?
Данијела Николић: само је за једног професора обезбеђен смештај. Питала сам и колеге да ли имамо неку другу алтернативу. Они се слажу чак и да они буду ти који ће сопственим возилом, са 3-4 аутомобила поново, с обзиром да Ниш није далеко, али да одмах у том моменту се обратимо да нам буду средства за гориво обезбеђена. Ми смо спремни за целу причу, али не можемо без Већа и додатних средстава. Ми смо већ ишли прошле године на Златибор обезбеђујући превоз на неке друге начине. Нисмо неко ко не разуме ситуацију, само треба да се договоримо и формулишемо закључком Већа.
Председавајућа: Некако смо дошли до тога да за све проблеме у нашој општини, шта год да је то, говорим уопште, никако се не потрудимо и не покушавамо да изнађемо неке начине да све своје проблеме решимо, него је најлакше тражити од општине. Не мислим тренутно на вас. Са тог састанка Спортског савеза сугестија је да када се купује опрема, да се не даје деци на поклон. То мора да остане у школи и чека неке следеће такмичаре који ће се у тој истој опреми такмичити, да се не деси да нам стално фали. Ја сам „Карађорђу“ обезбедила спонзорство да им се купе два комплета дресова. Није проблем да се одвоји неки новац и да се на годишњем нивоу купи комплет два, али да се то чува и да не буде да за свако такмичење морамо да купујемо нову опрему. Слажем се негде и са Јеленом, јесте износ повелики.
На питање Јелене Јовановић од када се знало за ово такмичење, Данијела Николић је рекла да се зна од прошле недеље, када су се пласирали. 
Снежана Маринковић: у вези те идеје за обраћање Спортском савезу, ми кад улазимо у школску годину тек после пар месеци добијемо календар Министарства за разна такмичења и нико не зна ко ће докле стићи до ког ранга такмичења. Веома често је и Министарство то финансирало, а сада и они скидају ту обавезу са себе. 

Председавајућа: направите неку оквирну цифру, па и нека остане новца. За тај новац купи опрему, купи лопте и сл. Када се новац распоређује на све клубове, имате право да аплицирате. За следећу школску годину кажите - треба нам нпр. 500.000,00, па ако не потрошите тај новац, свакако купите нешто од овога што иначе тражите. Ако буде потребно још, лакше је тражити на годишњем нивоу 100.000,00, него 500.000,00 за разне ствари, а имате право на то. Свака школа може да аплицира са одређеним износом, везано за спортска такмичења. Нас две се односимо према овоме овде, ја бар, као да је мојој кући. Сваки динар гледамо да уштедимо. И више некад дам, него што искористим од овога што би можда могли.
Јасна Миљковић: на позицији Спортског савеза сва су средства јавним конкурсом расподељена спортским удружењима. Једино не знам да ли постоји нека мала резерва код Спортског савеза, који одређена средства издваја за финансијску подршку, односно помоћ клубовима током године. 

Јелена Јовановић: место директора подразумева и ангажовање и део менаџерског посла и део донација итд. За неке ствари се троши навелико, где нема потребе и онда дођемо у ситуацију да немамо за овакве ствари, што је тотално поражавајуће. 
Председавајућа: предлажем да се не изјашњавамо сада, него да пробамо да у наредној недељи, када ће бити ново Веће, покушамо да ревидирамо трошкове и да пошаљемо ту децу да иду како треба, а да то не кошта превише. 

После завршене дискусије, једногласно је донет Закључак којим се обавезује Средња школе „Краљ Петар I“ Топола да ревидира захтев у погледу финансијских средстава потребних за одлазак на државно школско такмичење у одбојци и достави Општинском већу општине Топола на одлучивање.
Осма тачка дневног реда- Разматрање захтева Средње школе „Краљ Петар I“ Топола за додатна финансијска средства

Данијела Николић: по закључку Већа из фебруара месеца, требао је преко директора школе да се иницира и закаже састанак са представницима „Србијагас“, ради разматрања могућности исплате трошкова за електричну енергију и гаса за грејање у више рата, односно да се проналази други модел тог плаћања. Ја сам контактирала кога је требало из „Србијагаса“ и добила сам једноставан одговор да то сукцесивно плаћање и иде тако што ћемо месечне рачуне само плаћати, да нема потребе за било чим другим, нити ће ко узимати то за зло, нити било шта. Сада долазимо до ситуације да из децембра месеца још рачун нам није плаћен и да за то имамо у буџету, а нису нам пребачена средства. За струју одавно немамо извештај још. Последњи рачун је за фебруар. Ми у ствари не плаћамо ни те намене. Што се тиче тог утрошка и висине те цене, као директор сам се позабавила и том потрошњом на месечном нивоу, чак смо контактирали школе које су сличне квадратуре и греју се на гас и остало и нисмо наишли уопште на неку потрошњу која одудара од просека неког. То што две године није очитан тај гас био и неки рачуни скршени одједном, није ни до вас, ни до нас. 

Јелена Јовановић: проблем је грејање целе школе, ради коришћења само сале. На прошлом Већу, када је била ова тема, ако се сећате, Данијела је предложила да се од свих клубова наплаћује коришћење сале. 

Данијела Николић: од 2018. године закон каже да смо у обавези да имамо План процене ризика од катастрофа и План заштите и спасавања, а то ми немамо. Имали смо инспекцијски надзор Сектора за ванредне ситуације 12. марта, где смо за већину ствари добро прошли, а овај захтев се и односи на то да би требало да се обезбеде средства за та два плана, а дат нам је рок од 60 дана да то урадимо. Потребни су кораци папиролошки неки и ми радимо на томе већ. Имамо неке планове, нашли смо неки пут за који треба мало и времена, тако да вероватно ова грејна сезона неће то дочекати. 
Председавајућа: требало је да се то уради у неком претходном времену, није и сад у свим школама сустижу ти проблеми, али негде смо на путу да то решимо. 
Данијела Николић: део захтева се односи на средства за теоријску обуку кандидата за возаче Б категорије. То је такође од прошле године, а можда је била и непознаница, па су родитељи одустајали од уписа деце. Исто је у плану и програму да трећи степен возача моторних возила има обуку за Б категорију бесплатно. Прошле године смо налазили, надам се да ћемо и ове, те неке начине. Узели смо понуду те године неку оријентациону и ишли сукцесивно, прво теорија, па онда пракса, али ви морате да знате укупно суму. На тој пракси, буквално смо имали једног ученика, они у школи само једном имају право да изађу на то, а ако падне тата и мама нека плаћају, тако да смо ове године само једног возача теоријски имали да платимо. Ученици су у обавези да крену већ полако, али док не заврше школску годину до јуна месеца да то ураде, ако ураде. Сада имамо девет кандидата за теоријску обуку, која обухвата 40 часова по 300,00 динара, што је 12.000,00 по једном кандидату и плус теоријски испит који кошта 4.000,00 динара, тако да је укупно за једног кандидата 16.000,00 динара те теоријске обуке. Када се буде знало колико је прошло, уследиће нови захтев са понудом колико кошта практични део. За теоријску обуку ми свакако морамо да набавимо три понуде, када будемо добили средства.
Јасна Миљковић: морамо да обезбедимо планску цифру, план, апропријацију за ове наведене износе, нарочито што се тиче ових сталних трошкова, да се не угрози редовно функционисање. Разлог зашто сада тек плаћамо можда децембар је тај што је велика цифра била за трошкове принудне наплате код средње школе, а измиривана је инвестиција, друга фаза, солидарне помоћи, јубиларне награде, тако да је све то утицало на неко кашњење у измиривању обавеза. Најједноставније би нам било да за ово сачекамо ребаланс буџета.
После завршене дискусије, једногласно је донет Закључак којим се прихвата захтев Средње школе „Краљ Петар I“ Топола за додатна финансијска средства и то: за измирење обавеза за утрошени гас и електричну енергију, повећање економске класификације 421200 у износу од 575.000,00 динара, као и средства за плаћање аванса за месец март у износу од 200.000,00 динара; за израду Процене ризика од катастрофа и израду Плана заштите и спасавања у износу од 105.000,00 динара са ПДВ-ом и за теоријску обуку кандидата за возаче Б категорије за 9 кандидата у износу од 144.000,00 динара и обавезује Одељење за буџет, финансије, привреду и друштвене делатности да наведена средства планира приликом израде нацрта Одлуке о првој измени и допуни Одлуке о буџету општине Топола за 2026. годину.
Девета тачка дневног реда- Разматрање захтева ОШ „Карађорђе“ Топола за одобрење финансијских средстава за исплату солидарне помоћи
Милан Рељић: овде су у питању права радника предвиђена како Законом о раду, тако и Посебним колективном уговором за запослене у основним и средњим школама и Домовима ученика. Ми смо то прецизније регулисали нашим интерним актом, односно Правилником о раду. Колеге су у међувремену поднеле захтеве, приложиле су сву потребну документацију, махом је то медицинска документација, школа је усвојила те захтеве, урађена је рекапитулација на те износе. Када је у питању солидарна помоћ, за разлику рецимо од јубиларних награда које могу да се планирају финансијским планом, овде је много теже то урадити, јер су у питању неки изванредни непредвидиви случајеви који наступе у току календарске године. 
На питања председавајуће шта се десило изненадно са децом Сање Николић, Зорке Станојевић Антић и Бојане Стојановића, пошто су у питању дуже болести деце и да ли оне већ имају по том основу неки бенефит, Милан Рељић је рекао да да је то предвиђено Посебним колективним уговором у тачки 1. и имају право на боловање због лечења детета. Своја права сви знају и максимално користе.

Председавајућа: ја вас све молим, ту су две директорке, а молим и све остале директоре и правнике, да све своје раднике упознате и са свим обавезама, а не само да знамо шта су нам права. Треба да направимо са људима комуникацију, да то наше радно место и ангажовање доживљавамо као другу кућу практично, а не да само гледамо како ћемо да искористимо ситуацију, а да за узврат не пружимо ништа.

Ђорђе Глигоријевић: сва лекарска документација од стране школе је достављена уз захтев. Нисмо је копирали из разлога што је лекарска документација била потребна директору приликом доношења решења, решење је донето од стране директора, које је правоснажно и сада се само траже средства од Општинског већа за исплату.
Јасна Миљковић: тај Посебан колективни уговор се променио прошле године у ово време и од тада је све ово кренуло са великим бројем захтева. Велике су цифре које морају да се издвоје и планирају за солидарне помоћи и друга давања. Немамо ништа против солидарних помоћи, али да ли постоји могућност да се дефинишу неки критеријуми? Ово би могло да се исплати после ребаланса буџета.
Ђорђе Глигоријевић: постоји злоупотреба у смислу да неко оде на боловање дуже од 30 дана и има право на солидарну помоћ, услед дуже и теже болести. Ништа се друго не цени осим тог „дуже од 30 дана“. Довољно је само то и онда неко ко има минималац оде на боловање, не може плата да му оде испод минималца, има исту плату и на боловању и још узме солидарну помоћ. Дешава се.

Милан Рељић:све што би дефинисали, више би било против права радника и онда долази до претњи тужбама.

После завршене дискусије, једногласно је донет Закључак којим се прихвата захтев ОШ „Карађорђе“ Топола за одобрење финансијских средстава за исплату солидарне помоћи за запослене, у укупном износу од 610.396,10 динара (у складу са достављеном документацијом) и обавезује Одељење за буџет, финансије, привреду и друштвене делатности да наведена средства планира приликом израде нацрта Одлуке о првој измени и допуни Одлуке о буџету општине Топола за 2026. годину.
Десета тачка дневног реда- Разматрање обавештења ОШ „Милутин Јеленић“ Горња Трнава о појави паса луталица у дворишту школе
Јелена Јовановић: захвална сам директору шта нас је обавестио, али предлажем да га обавежемо да прво проба да ово сам реши, а не овако нисам ништа пробао, нисам ништа урадио, није у његовој надлежности. па да општина решава. Треба да га питамо шта је све предузео да би решио проблем пре него што је се обратио општини, а ако није, онда да крене да решава.
Момчило Васиљевић: ми у селима знамо чији су пси. 

Председавајућа: директор ме је звао телефоном, рекао да је то пас који је питом и кога деца хране и да се то десило безвезе, да је пас јео, а дете је покушало да му узме храну и пас га је ујео. Као што сам ја одговорна за све што је везано за Општинску управу, тако је и директор одговоран за све што се дешава у школи и у школском дворишту. Директор треба да предузме мере да тих паса у школском дворишту нема, шта год да то значи. Ако их има, а не знамо чији су, онда он треба да позове инспекцију, па да реагује. Ако је пас власнички, савијаш папир, па тужиш власника што је пас дошао и ујео дете за које си ти одговоран.

Маријана Андрић: свака школа је ограђена, има ограду. Не треба да буде ниједан пас луталица у школском дворишту. Директори имају обавезу да деца буду безбедна у току наставе, тако да и кад су у дворишту, то је простор школе који мора да буде безбедан. Ако имају проблем да им пас прође кроз ограду, па уђе, то је њихова обавеза да реше.

После завршене дискусије, једногласно је донет Закључак да директор школе, као одговорно лице, мора предузети све неопходне мере како би двориште школе било безбедно и ограђено, обезбеђујући услове безбедности за децу која бораве у дворишту, а Општина ће, у оквиру својих надлежности, пружити стручну и техничку подршку у ограничавању и контролисању приступа дворишту школе када је то потребно, али првенствена одговорност за непосредну безбедност деце остаје на школи као установи.
У 10,50 часова седницу Општинског већа је напустила Данијела Дамњановић. 

Једанаеста тачка дневног реда- Разматрање захтева саветника за послове јавних набавки за обезбеђивање средстава
Мирјана Ћирић: Предшколска установа Софија Ристић тренутно ради на исходовању употребне дозволе за просторије кухиње која је реновирана пред три године. Противпожарци су ставили забрану на пуштање гаса, зато што та кухиња нема употребну дозволу. Између осталог, за исходовање употребне дозволе потребан је и енергетски пасош, тако да је Аца Ранковић прикупио понуде, позвао три понуђача и у материјалу вам је најповољнија понуда фирме која би изразила тај енергетски пасош. 

Пошто дискусије није било, једногласно је донето Решење којим се одобравају из буџета општине Топола финансијска средства у износу од 70.800,00 динара са пдв-ом, расподелом текуће буџетске резерве, за израду енергетског пасоша за потребе исходовања потребне документације за употребну дозволу за кухињу у ПУ „Софија Ристић“ Топола.

Дванаеста тачка дневног реда- Разматрање захтева председника Савета МЗ Липовац за обезбеђивање средстава за куповину и изградњу игралишта у МЗ Липовац
Председавајућа: позвала сам и представнике ФК да не буде да ја представљам нешто, што само подржавам негде. Лепо је то што хоће да раде и онда могу да се укључе у дискусију. Ми смо већ имали једном захтев који је био нејасан. Мештани села Липовац су кренули да се организују, сећате се да смо им одобрили за столарију, са доста својих средстава обновили су тај простор, купили кухињу и остало. Једна просторија ће им бити као месна канцеларија, друга чајна кухињица. С обзиром да смо ми дали тај новац, људи су ме позвали да видим шта су урадили. Заиста изгледа импресивно и лепо и све похвале за то. Лепо је када се људи сложе и све док сте тако сложни и заједнички радите можете стварно свашта да направите једни за друге. Између осталог, једна од заједничких активности је да су они, после одређеног броја година, формирали фудбалски клуб, а проблем је што немају свој терен. Тај фудбалски клуб јесте успешан, а када негде гостују буде по 200 људи из Липовца, много више него домаћих навијача, што говори о заинтересованости грађана да се то реализује. Овде имамо проблем да се купи парцела за фудбалски терен, да могу одређен број утакмица да играју у селу, а не да иду по другим селима и да на туђим теренима играју утакмице за које су по распореду домаћини.
Радиша Манојловић: деца су пожелела и прошле године направили смо тај ФК „Липовац“. Сви играчи су деца из Липовца или која су везана за Липовац и ми то ништа не плаћамо. Са тим клубом смо кренули и имали смо одређене амбиције. Оне и даље стоје, али највећи нам је проблем остао тај стадион. Пошто прве године немамо буџет, ми све сами финансирамо. И овај простор за који нам је и општина у пар наврата помагала, за већински део ми смо налази средства на овај или онај начин. Не улазимо у то, овде се ради о фудбалском клубу. Наш једини услов је био да и те просторије које ми сређујемо и то земљиште које би се купило буду власништво МЗ Липовац, а да фудбалски клуб буде само корисник, јер не желимо ни једног момента да дође до неке забуне, да неко то може да злоупотреби, да самим тим што узме клуб да може да полаже право на земљиште. То ће увек остати у Липовцу. Овај плац би купила месна заједница и све ово што ми улажемо, ми улажемо у месну заједницу, а та деца или тај фудбалски клуб би имао право на коришћење. Наш никакав примарни интерес нема ту у том сегменту. Генерално, проблем у Липовцу су те парцеле. Ми смо тражили локалитет један, где је цена била астрономска, па тражимо други, трећи. Сад смо дошли до неког дела где нама треба помоћ да ми купимо те плацеве, а онда улазе сви остали трошкови које ћемо ми да пробамо на неки начин да обезбедимо. Тренутно,  без помоћи општине тај први корак не можемо да направимо. Ми стварно нисмо у могућности, колико год имамо жељу. Замо да то није једноставно, али смо дошли са неким реалним захтевом да видимо шта нама општина може да помогне. Воље има, само да видимо шта је ту реално, да не трошимо ни ваше, ни наше време. 
Виолета Говедарица: правно гледано, ми ове парцеле не можемо да купимо. 

Председавајућа: правно не може да купи месна заједница, али може фудбалски клуб. Да видимо прво да ли има могућности, па можемо да дефинишемо да га купује фудбалски клуб, са неком клаузулом да, уколико фудбалски клуб више не буде постојао, даје се на коришћење месној заједници или тако некако правно да формулишемо. Да видимо да ли уопште има новца, да не причамо сад о тим отежавајућим околностима, јер оне су решиве.

Јасна Миљковић: немамо планираних средстава. Више пута сам и рекла да је рестриктиван буџет. Да бисмо неком дали, морамо од неког корисника да узмемо. Зато радимо пренамену, прерасподелу и ове билансне просторе стварамо. Мислим да су буџетска средства за ову годину проблем. Ако постоји нека могућност, јер ове године смо већ имали једну куповину земљишта за гробље у Крћевцу, на шта се дао приоритет, а није ни мала цифра била. Ово су баш велика средства у овом моменту за општину Топола. Могло би да остане за буџет за 2027. годину, што њима не одговара. Ако је трошак клуба, то је Програм спорта. Он је исто лимитиран и од тих 21.000.000,00 морало би некоме да се смањи, коме су већ средства опредељена. Лако би ми можда створили тај простор, али морамо да поштујемо та ограничења. Можда да се разматра касније, у другој половини године после шест месеци, јер још сада измирујемо обавезе из претходне године.
На питање Момчила Васиљевића да ли су пробали са донаторском вечером, Радиша Манојловић је рекао да све то имају у плану, али сама та куповина земљишта је 20 % од у низу свега осталог. Цела инфраструктура, када уђете у неке прописе, све то кошта још 3-4 пута толико. 

Момчило Васиљевић: рећи ћу како смо ми у Горњој Трнави радили. Ми смо од општине добили 150.000 помоћи за адаптацију просторије, као ви што сте сређивали. Ту смо направили салу једну велику, коју издајемо и коју користимо и од тога се клуб финансира. За куповину игралишта смо ишли по селу и за непуна два дана скупили смо 10.500 € и купили смо парцелу од 70 ари. Код нас је мања вредност земље. И да скупите 10.000 € и општина да да 1.000.000,00 динара, имаћете потребна средства. 
Радиша Манојловић: људи су сентиментално везани за земљу и траже 1.000 €/ару. Потребна су нам огромна средства, а за то нам треба помоћ општине.
Маријана Андрић: и за школе и све остало, репер је колико има људи, па на основу тога се прави неки план. Липовац јесте фантастично место. Имате 10 винарија. Нека свака винарија да удео, нека буде као акционар тог терена. да скупите неки новац је 33.000 €. Ми се боримо овде за 50.000,00 да л' може некоме да се да, јер нам је буџет заиста ограничен. 
Јелена Јовановић: могла би да се размотри могућност да општина можда да на рате, да нпр. у јулу да 500.000,00, још 500.000,00 у октобру итд, да се потпише неки уговор, да буде квартално. 

Виолета Говедарица: ми смо о овоме разговарали и прошли пут, у новембру месецу 2025. године, на састанку код председнице. Тада је било реч о парцели 315 КО Липовац, укупне површине 69 ари. Ви сте требали да докупите од друге парцеле, да би се вршиле парцелације, за шта је урбанизам издао Информацију о локацији да је могуће то, да можемо да извршимо промену намене у грађевинско. Као што знате, пољопривредно земљиште не може бити власништво ошптине. Месна заједница не може имати у власништву имовину, може само општина Топола, а да да на коришћење месној заједници. Ту су одређене процедуре. Мени није нико долазио, а јуче ми стиже захтев са три нове парцеле. Ми смо издали одмах Информацију о локацији јуче и доставили надлежним службама. Нажалост, у питању је планирано пољопривредно земљиште и не можемо га купити. И да имамо сада и милионе и да се пресипа, ми не можемо бити власници тог земљишта и дати на коришћење месној заједници. Ми можемо, као општина, само да кажемо да ћемо то земљиште, пошто је приватно, планирати будућим Просторним планом до краја године, да буде фудбалски терен или шта већ, односно грађевинско земљиште и да ћемо га купити, али за то треба годину дана. Значи, ми можемо да планирамо пренамену у грађевинско земљиште. Када је у питању јавна својина, власник може бити само Република Србија. Оног момента, када би закључили уговор код јавног бележника са свим тим приватним физичким лицима, сувласницима, има их 6-7, видим у власничком листу, по дифолту аутоматски би постало својина Републике Србије и ми бисмо сви били на губитку. Оно што можемо је да препоручимо, ако је хитно да се помогне ФК Липовац, то је удружење грађана уписано у АПР удружења и има право да стиче имовину, али сте ви нагласили да то не желите. 
Радиша Манојловић: ја први нисам за то да буде власништво ФК, баш из тог разлога да не може да дође до манипулације и злоупотребе имовине. Поента приче је да ће то остати месној заједници, без обзира шта ће бити сутра са тим фудбалским клубом. То је село, говоримо о 100 и нешто кућа и имамо амбиције да направимо нешто велико, да сви користе. 
Маријана Андрић: да би било грађевинско земљиште, мора да прође планску документацију, да ми кроз Просторни план кажемо - ово је проширење грађевинског подручја, овде ће моћи да се направи терен. Ви не можете да направите ограду, да немате дозволу. Значи, мора да буде грађевинско земљиште. И да купите ове парцеле, не можете да направите игралиште без плана. 

Виолета Говедарица: може и кроз План детаљне регулације, за који процедура траје шест месеци, али коштаће вас вероватно и 3.000.000,00 динара. Највећи проблем је што је то пољопривредно земљиште. За парцелу коју сте претходно навели може све. Она је и уписана као грађевинско земљиште. Остало је само да ви препарцелишете од те друге парцеле, како би добили довољну површину, због потребних димензија терена. Постоји урбанистички план општине за свако насеље. Нико није никада дошао за даље кораке, а јуче је стигао нови захтев. Та прва парцела је била поред тог простора који је преуређен, буквално у центру, продавница на 150 m, школа на 50 m. Ове сада су удаљене око 400 m од тог простора. Стварно би било боље да се некако изврши привођење намени првобитне парцеле. Тада, у новембру је и више новца имало. За ово, једноставно не може. Што се тиче свих стандарда изградње једног фудбалског терена, ви не би могли да добијете дозволу за градњу без тог планског документа који ми сад усвајамо за целу општину Топола и за који нам треба годину дана. Даћу вам информацију о локацији, званичну, потписану од урбанизма, за ове три парцеле, са планираним шта може да се гради, шта се дешава са тим парцелама и какви су даљи кораци. 
На питање Радослава Станковића да ли је икада било игралиште у Липовцу, Радиша Манојловић је рекао је било до пре 35 година, али је та земља враћена власницима.

На питање Радише Манојловића да ли село, невезано са потребом општине, може да уђе у куповину те три парцеле, Виолета Говедарица је одговорила да ниједна месна заједница не може да буде власник јавне својине. Само може да буде корисник. али пре корисника постоји власник. Право коришћења се не купује. Раније су власник била Република Србија, а корисник можда месна заједница. Само општина Топола може да купи земљиште које ће дати на коришћење месној заједници и мора да буде грађевинско, јер држава због заштите пољопривредног земљишта није дозволила да аутономне покрајине и локалне самоуправе буду власници пољопривредног земљишта. Кад је у јавној својини, само држава може с тим земљиштем да располаже, тако да ми правно не можемо ове три парцеле да купимо. Ви као физичко лице можете да купите, ко год, да опремате, косите, вршите земљане радове, шта год хоћете, па да вам то буде спортски терен, без дозволе, а сутра када се стекну услови, када усвојимо плански акт, ми то купимо као општина и приведемо намени. Може и клуб да купи, ако је у АПР-у уписан као удружење грађана. То удружење може учествовати сутра и на конкурсу за расподелу средстава. Такође, ова цена и да је дошло до момента да можемо да одобримо, је дискутабилна, јер увек кад се тражи да општина помогне, мора Републичка пореска управа или бар наша пореска да процени. Овде је могло да пише и 100.000 €. Овај захтев мора да се одбије, јер општина Топола не може бити власник пољопривредног земљишта. Имате и Информацију о локацији. Ако и даље желите фудбалски терен на том месту, ми можемо то да планирамо и да ставимо то у закључак.
Радиша Манојловић: мислим да је то реална цена те парцеле, 300 €/ару. Ми смо принуђени и ми ћемо наћи решење уз вашу помоћ. Променили смо парцеле, зато што нисмо имали новац. Тренутно имамо изнајмњен терен у Винчи, дајемо 30.000,00 по утакмици, а не знам докле ће трајати, јер нисам био у преговорима. Ми ћемо функционисати на тај начин, али се плашим да ћемо изгубити ове парцеле. 
Ђорђе Глигоријевић: што се тиче парцела, када бисте купили оне првобитно које сте навели у захтеву у новембру, то је грађевинско земљиште и могли бисте да кренете у потпуну легалну процедуру са тереном и трибинама. Ове парцеле сада које сте поднели су пољопривредно земљиште. Једина процедура је да колегинице крену у израду Просторног плана који за годину и по дана би био израђен, да то се претвори у грађевинско земљиште, под условом да власници парцела желе то да чекају. Да ли се вама исплати да чекате годину и по дана? Да ли уопште има смисла планирати, ако ви одустајете од тих парцела? То су те две неке опције. 
Радиша Манојловић: ја ћу ту земљу сутра да решим. Ја кад идем с неким да разговарам, он ће ми тражи лично меницу, која се наплаћује по овој сад процедури. Ово су сад све неки нови моменти. Ако је нама сад за процедуру, нека буде на фудбалском клубу, није проблем, али желимо да корисник буде село. Ја први нећу да то остане на удружењу. Зашто би ми губили енергију и новац општине да сутра неко може да то злоупотреби. Не можемо да нешто радимо на пола. Ми морамо да имамо јасан циљ.
Јасна Миљковић: удружење може да се јави на конкурс за дотације удружењима грађана, који обично расписујемо у шестом месецу и има процедуру неку своју која траје месец дана. Пре не може, јер немамо правни основ, на основу чега можемо да планирамо средства. Та средства чак и да се планирају, не могу да се пренесу док се не стекну услови за то. Најреалнија могућност је да се средства планирају у буџету за 2027. годину, али ако треба 1.000.000,00 динара, онда у другој половини године. У овом моменту нисмо у могућности. И када бисмо обезбедили новац, нпр. 500.000,00 клубу, на основу чега би им та средства пренели? Ми морамо да имамо правни основ, морао би конкретно за ту намену да буде захтев за уплату и у прилогу уговор неки за куповину земље, у циљу изградње фудбалског терена. Не могу без папира да се преносе средства.
Јелена Јовановић: ово сада морамо да одбијемо, али свакако ћемо сести са руководиоцима финансија и урбанизма, да сагледамо све могућности, како би ово могли да решимо.
После завршене дискусије, једногласно је одбијен захтев председника Савета МЗ Липовац за обезбеђивање средстава за куповину и изградњу игралишта у МЗ Липовац, из разлога што општина не може бити власник пољопривредног земљишта.
Тринаеста тачка дневног реда- Разматрање захтева Наталиначко кинолошког друштва за доделу средстава за организацију 40. Међународне изложбе паса свих раса
Јелена Јовановић: не допадају ми се цене под 3. и 4. из спецификације. Цене су 4.-8.000,00 динара максимално, ако узимамо неке кристалне или сребрне, а овде је цена 28.000,00 динара једног комплет пехара и 12.000,00 другог. Мене интересује, а немам сад кога да питам, да ли се овде наплаћује учешће на такмичењу и шта се ради са тим новцем. Колико је то новца и да ли од тога могу да плате пехаре?
Председавајућа: ту су и међународне судије и сва она пратећа опрема.

Момчило Васиљевић: имајте у виду да је ово међународна изложба. Стално узимају пехаре код истог добављача. Сваке године су добијали од Агенције за рурални развој средства за помоћ у организацији изложбе. Сигурно се плаћа учешће. Знајући ко је поднео захтев, не верујем да је „надувао“ цене. Међународне судије долазе у петак увече и враћају се у понедељак ујутру. Највише је Италијана и Немаца. До скора нисам ни знао колико има заљубљеника у кучиће и која им се вредност достиже на тржишту.
Јасна Миљковић: већ имају опредељена средства преко Агенције за рурални развој. Само прошле године нису тражили, јер су имали доброг спонзора из Турске.
После завршене дискусије, једногласно је донет Закључак којим се прихвата захтев Наталиначко конолошког друштва за доделу средстава за организацију 40. Међународне изложбе паса свих раса, која ће се одржати 19.04.2026. године, на терену ФК „Шумадинац“ Наталинци, у износу од 180.000,00 динара, а средства ће се обезбедити стварањем билансног простора у оквиру Одлуке о буџету општине Топола за 2026. годину, у оквиру Програма 14 – развој спорта и омладине, кроз подршку локалним спортским организацијама, удружењима и савезима.
Четрнаеста тачка дневног реда- Разматрање захтева Цољи Алила из Топола село за одобрење материјала за изолацију породичне куће
После кратке дискусије, једногласно је одлучено да се Цољи Алилу из Топола село, у вези захтева за одобрење материјала за изолацију породичне куће, упути Обавештење да Општинско веће није у могућности да му изађе у сусрет из разлога што општина Топола нема законске могућности да улаже у приватне објесте.
Петнаеста тачка дневног реда- Разматрање захтева ОШ „Карађорђе“ Топола за одобрење финансијских средстава за бесплатну кухињу за ученике који остварују то право 
Снежана Маринковић: тиче се деце која су ослобођена плаћања кухиње. То су углавном ромска деца, деца која су корисници социјалне помоћи, деца без једног родитеља и ученици који се образују по индивидуалном образовном плану. Узети су критеријуми по којима Министарство додељује бесплатне уџбенике. Мењањем добављача од јануара, квалитет исхране је подигнут на виши ниво, самим тим и цена. Ово су ученици редом од I1 до VIII4, с тим што је ово списак за март за који тражимо ова средства. За април ће имати двоје више. Достављају они уредно и у школи постоји архивирана документација. Све смо то прикупили. Зашто се обраћамо вама? Ми смо у редовном буџету финансијским планом предвидели одређену суму за бесплатну кухињу, можда би нас она и покрила до краја школске године, док се није десило то да стари добављач није више хтео да доставља храну. То су два одељења боравка који морају, ако су цео дан у школи, да имају топли оброк, тако да смо морали да са њим раскинемо уговор, направили смо неку другу причу, а број ученика је се повећао једно три и више пута.

Председавајућа: покушај да причаш са добављачем да и они мало учествују. Власник је сарадљив и сигурно ће дати. Ово су основне потребе и нема ту шта да се прича, ово треба да радимо. 

После завршене дискусије, једногласно је донет Закључак којим се прихвата захтев ОШ „Карађорђе“ Топола за одобрење финансијских средстава за бесплатну кухињу за ученике који остварују то право, у складу са Одлуком директора школе, за месец март, у укупном износу од 148.000,00 динара и обавезује Одељење за буџет, финансије, привреду и друштвене делатности да наведена средства планира приликом израде нацрта Одлуке о првој измени и допуни Одлуке о буџету општине Топола за 2026. годину.
Шеснаеста тачка дневног реда- Разматрањезахтева ОШ „Карађрође“ Топола за одобрење финансијских средстава за смештај два ученика и једног наставника због одржавања републичког такмичења
Председавајућа: за овакве ствари, молим вас, немојте да нас зову родитељи. Ради се о томе да два детета иду на Републичко такмичење из технике и техникологије. Да се не би деца возила у Београд и истог дана враћала, па сутра ујутру поново ишла, потребно да их сместимо у организованом смештају где су сва деца, а то кошта 22.000,00 динара.
Снежана Маринковић: ми смо имали девојке у футсалу које су ушле на државно такмичење. Ишли смо том варијантом, знајући какво је опште стање, не само овде, него у глобалу, ништа није фалило девојкама да се одвезу са два аутомобила, да се врате, да се сутрадан поново возе, што је много мањи трошак. Сад сам исто предложила. Двоје ученика једно може да вози. Ми смо мислили да ми идемо школским аутом и тако смо се договорили. Не знам шта су ти родитељи пренели овде. 

Председавајућа: мајка једног ученика ме зове и каже - треба да иду деца, школа каже нема пара, да ли може општина да плати? Морала је да ми каже о ком износу се ради, да то није нешто басносновно. 22.000,00 динара.

Јасна Миљковић: мислим да школа на тој позицији има средстава. Закључак да буде да ће се средства обезбедити стварањем билансног простора.  
После завршене дискусије, једногласно је донет Закључак којим се прихвата захтев ОШ „Карађорђе“ Топола Топола за одобрење финансијских средстава за смештај два ученика и једног наставника због одржавања републичког такмичења из технике и технологије у Београду дана 25.и 26.04.2026. године, у износу од 22.335,00 динара, а средства ће се обезбедити стварањем билансног простора у оквиру Одлуке о буџету општине Топола за 2026. годину.
Седамнаеста тачка дневног реда-
 Разматрање захтева Стојковић Владана из Горње Трнаве за помоћ за санацију помоћног објекта који се урушио услед временских непогода
Маријана Андрић: формирана је трочлана комисија која је изашта на терен код породице Стојковић. Установили смо да је објекат помоћни, састоји се од трема и простора за животиње, штале. Он је оштећен више ради попуштања конструктивних елемената, а можете да видите на фотографијама. Ветар, као нека непогода није могао да направи овакву штету, могао је само можда да проузрокује да то се обруши, јер је објекат '71. године грађен, у јако лошем стању. Препорука је да се цео трем се сруши, јер је баш у лошем стању, ту не може да буде поправка и да се остави само део за животиње, који је безбеднији. Породични објекти нису оштећени. 

Јелена Јовановић: по проценама за осигурање, ветар мора да буде преко 80 km/h да би могао да направи овакву штету. Ја ћу свакако бити против. Да је било ветра, мислим да би и остали објекти у окружењу били исто толико оштећени, а нису. 

Момчило Васиљевић: то је запуштена зграда, није се одржавала, он је мало ту, мало није ту. 
После завршене дискусије, једногласно је одлучено да се Стојковић Владану из Горње Трнаве, у вези помоћи за санацију помоћног објекта који се урушио услед временских непогода, упути Обавештење да Општинско веће није у могућности да му изађе у сусрет из разлога што општина Топола нема законске могућности да улаже у приватне објесте.
Осамнаеста тачка дневног реда- Разматрање појединачних финансијских захтева за лечење
Јасна Миљковић: ниједан од подносиоца захтева није добио једнократну финансијску помоћ од општине у последњих шест месеци.

Др Горан Ђорђевић је укратко појаснио медицинску документацију по свим појединачним захтевима. 

После краће дискусије, једногласно су појединачно донети Закључци да Центар за социјални рад „Сава Илић“ Аранђеловац – Одељење у Тополи преиспита могућност да се именованима одобри финансијска помоћ у износу од по 5.000,00 динара за лечење, из разлога што су се именовани нашли у стању социјалне потребе.

· Павловић Микица из Горње Трнаве,

· Обрадовић Љиљана из Горње Трнаве
Деветнаеста тачка дневног реда- Разно
Пошто је исцрпљен дневни ред, седница је закључена у 1145  часова.

